## Pravilnik o vrstama i podvrstama investicijskih fondova s javnom i privatnom ponudom

### NN 22/2008 (20.2.2008.), Pravilnik o vrstama i podvrstama investicijskih fondova s javnom i privatnom ponudom

# HRVATSKA AGENCIJA ZA NADZOR FINANCIJSKIH USLUGA

**731**

Na temelju odredbi članka 11. stavak 6. i članka 14. Zakona o investicijskim
fondovima (»Narodne novine« broj 150/05) Hrvatska agencija za nadzor
financijskih usluga donijela je na sjednici održanoj 14. veljače 2008. godine

## PRAVILNIK

### O VRSTAMA I PODVRSTAMA INVESTICIJSKIH FONDOVA S JAVNOM I PRIVATNOM PONUDOM

Članak 1.

Ovim se Pravilnikom pobliže uređuju:
– javna i privatna ponuda,
– vrste i podvrste investicijskih fondova s javnom i privatnom ponudom,
– kvalificirani ulagatelji i
– najniži dopušteni iznosi upisa u slučaju fondova s privatnom ponudom.

*Javna i privatna ponuda*
Članak 2.

(1) Javna ponuda je bezuvjetni poziv za kupnju udjela ili dionica u
investicijskom fondu upućen neodređenom broju osoba.
(2) Ponuda je javna osim u slučajevima:
1. ako je usmjerena isključivo prema ograničenoj skupini kvalificiranih
ulagatelja i
2. ako se zahtjevi za upis mogu prihvatiti samo od osoba koje odgovaraju pojmu
kvalificiranih ulagatelja.
(3) Privatna ponuda je bezuvjetni poziv za kupnju udjela ili dionica u fondu
upućen određenom broju osoba.
(4) U slučaju privatne ponude, kvalificirani ulagatelji svoj status dokazuju
pisanom izjavom.
(5) Društvo za upravljanje ne odgovara za potpunost i istinitost izjave iz
prethodnog stavka ovoga članka niti za naknadno promijenjene okolnosti koje se
odnose na ispunjavanje uvjeta za stjecanje statusa kvalificiranog ulagatelja.

*Vrste fondova s javnom i privatnom ponudom*
Članak 3.

(1) Kao fondove s javnom ponudom, Hrvatska agencija za nadzor financijskih
usluga može odobriti sljedeće vrste:
1. zatvoreni investicijski fond, uključujući i:
a.) zatvoreni investicijski fond s javnom ponudom za ulaganje u uvrštene
vrijednosne papire,
b.) zatvoreni investicijski fond s javnom ponudom za ulaganje u neuvrštene
vrijednosne papire i
c.) zatvoreni investicijski fond s javnom ponudom za ulaganje u nekretnine.
2. otvoreni investicijski fond.

Članak 4.

Kao fondove s privatnom ponudom, Hrvatska agencija za nadzor financijskih usluga
će odobriti sljedeće vrste:
1. otvoreni investicijski fond s privatnom ponudom i
2. otvoreni investicijski fond rizičnog kapitala s privatnom ponudom.

*Podvrste fondova s javnom i privatnom ponudom*
Članak 5.

(1) U skladu s investicijskim ciljevima i investicijskom politikom otvorene
investicijske fondove dijelimo na:
1. dioničke kod kojih se najveći dio imovine ulaže u vlasničke vrijednosne
papire kojima se trguje na burzama ili drugim organiziranim tržištima u
Republici Hrvatskoj i inozemstvu;
2. obvezničke kod kojih se najveći dio imovine ulaže se u dužničke vrijednosne
papire domaćih i stranih izdavatelja, kojima se trguje na burzama ili drugim
organiziranim tržištima u Republici Hrvatskoj i inozemstvu;
3. mješovite kod kojih se imovina ulaže u vlasničke i dužničke vrijednosne
papire domaćih i stranih izdavatelja, kojima se trguje na burzama ili drugim
organiziranim tržištima u Republici Hrvatskoj i inozemstvu. Ulaganja u navedene
vrijednosne papire moraju biti ujednačena;
4. novčane kod kojih se najveći dio imovine ulaže u instrumente tržišta novca i
depozite kod financijskih institucija.
(2) Vrsta fonda, investicijski ciljevi i investicijska politika iz stavka 1.
ovog članka moraju biti jasno definirani u statutu i prospektu fonda.

Članak 6.

S obzirom na vrstu ulaganja, zatvorene investicijske fondove dijelimo na:
1. fondove koji ulažu u uvrštene vrijednosne papire,
2. fondove koji ulažu u neuvrštene vrijednosne papire i
3. nekretninske fondove.

*Kvalificirani ulagatelji*
Članak 7.

(1) Kvalificirani ulagatelji su ulagatelji koji na temelju važećeg odobrenja
posluju kao investicijski ili mirovinski fond, kao društvo za upravljanje
investicijskim ili mirovinskim fondom, kao banka, kao osiguravajuće društvo ili
kao brokersko društvo, te sva druga trgovačka društva ili fizičke osobe s tim da
neto-vrijednost imovine tih društava i fizičkih osoba prelazi 1.500.000,00 kuna
i koji za potrebe ulaganja u određeni investicijski fond raspolažu gotovim
novcem u iznosu od najmanje 750.000,00 kuna.
(2) Kvalificirani ulagatelji u fondove rizičnog kapitala su ulagatelji koji na
temelju važećeg odobrenja posluju kao investicijski ili mirovinski fond, kao
društvo za upravljanje investicijskim ili mirovinskim fondom, kao banka, kao
osiguravajuće društvo ili kao brokersko društvo, te sva druga trgovačka društva
ili fizičke osobe s tim da neto-vrijednost imovine tih društava i fizičkih osoba
prelazi 20.000.000,00 kuna i koji za potrebe ulaganja u određeni investicijski
fond raspolažu gotovim novcem u iznosu od najmanje 10.000.000,00 kn.

*Najniži dopušteni iznosi upisa u slučaju fondova s privatnom ponudom*
Članak 8.

(1) Najniži dopušteni iznosi upisa pojedinog ulagatelja u slučaju fondova s
privatnom ponudom moraju biti 750.000,00 kuna. Ukup­na vrijednost imovine fonda
ne smije biti manja od 5.000.000,00 kuna.
(2) Najniži dopušteni iznosi upisa pojedinog ulagatelja u slučaju fondova s
privatnom ponudom rizičnog kapitala moraju biti 10.000.000,00 kn. Ukupna
vrijednost imovine fonda ne smije biti manja od 75.000.000,00 kn.

Članak 9.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/08-04/5
Urbroj: 326-01/08-1
Zagreb, 14. veljače 2008.

Član Uprave
**Ivica Letinić**, v. r.

Pravilnik, NN 22/2008-731
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)